Uverejnenie jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva

(2022/C 397/12)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

JEDNOTNÝ DOKUMENT

„Terras do Navia“

PGI-ES-02787

Dátum žiadosti: 23.7.2021

1. Názov (názvy) na zápis do registra

Terras do Navia

2. Druh zemepisného označenia

CHZO – chránené zemepisné označenie

3. Kategórie vinohradníckych/vinárskych výrobkov

1. Víno

4. Opis vína (vín)

1. Biele vína

STRUČNÝ SLOVNÝ OPIS

Vo všeobecnosti sú tieto vína svieže a hladké v ústach, jasné a svetlé s výraznými arómami, v ktorých sa zreteľne prejavuje hrozno, z ktorého sú vyrobené. Majú mierny obsah alkoholu, kvetinové a ovocné arómy a dobre vyváženú kyslosť.

Biele vína majú žltú farbu so zelenkastými tónmi. Majú intenzívne arómy kvetov a zrelého čerstvého ovocia a sú dobre štruktúrované, prenikavé a svieže v ústach s nádychom citrusov.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11,5 Minimálna celková kyslosť 5,0 gramov na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 17,9 Maximálny celkový obsah oxidu siričitého (v miligramoch na liter) 200

2. Červené vína

STRUČNÝ SLOVNÝ OPIS

Vo všeobecnosti sú tieto vína svieže a hladké v ústach, jasné a svetlé s výraznými arómami, v ktorých sa zreteľne prejavuje hrozno, z ktorého sú vyrobené. Majú mierny obsah alkoholu, kvetinové a ovocné arómy a dobre vyváženú kyslosť.

Červené vína majú stredne tmavú až tmavú červenú farbu s fialovými odtieňmi. Majú arómy zrelého ovocia (černíc, čerešní, plodov jahodovca a brusníc) a chuť prevažne červeného ovocia s mierne tanínovým koncom. Vďaka dobrej rovnováhe medzi obsahom alkoholu a kyslosťou sú tieto vína vhodné na vyzrievanie v drevených sudoch.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 10 Minimálna celková kyslosť 5,0 gramov na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 17,9 Maximálny celkový obsah oxidu siričitého (v miligramoch na liter) 150

5. Vinárske výrobné postupy

a) Základné enologické postupy

1.

Pestovateľský postup

Hrozno sa musí oberať do debien určených na zber úrody alebo iných nádob, ktoré schválil príslušný orgán.

2.

Osobitný enologický postup

Maximálny výnos výroby vína je 68 litrov na každých 100 kilogramov hrozna.

b) Maximálne výnosy

1. BIELE ODRODY

10 000 kilogramov hrozna na hektár

2.

68 hektolitrov na hektár

3. MODRÉ ODRODY

8 000 kilogramov hrozna na hektár

4.

54,40 hektolitrov na hektár

6. Vymedzená zemepisná oblasť

Hrozno používané na výrobu vín môže pochádzať výlučne z vinohradov v pestovateľskej a spracovateľskej oblasti s pôdou vhodnou na pestovanie hrozna. Daná oblasť sa rozprestiera na území farností Cereixido, Lamas de Moreira, Monteseiro, San Martiño de Suarna, Vilabol de Suarna a Vilar da Cuiña v obci A Fonsagrada; na území farností A Pobra de Navia, Barcia, Castañedo, Muñís, Mosteiro a Ribeira v obci Navia de Suarna a na území celej obce Negueira de Muñiz. Celé územie sa nachádza v provincii Lugo v autonómnej oblasti Galícia.

V právnom systéme autonómnej oblasti Galícia sú farnosti uznané ako miestne územné jednotky tvoriace základné členenie obce. Ich hranice na mape sú presné a riadne stanovené.

7. Hlavné muštové odrody

ALBARÍN BLANCO – BRANCO LEXÍTIMO

ALBARIÑO

BRANCELLAO

BRUÑAL – ALBARÍN TINTO

CAÍÑO BLANCO

CAÍÑO TINTO

GODELLO

LOUREIRA – LOUREIRO BLANCO

LOUREIRO TINTO

MENCÍA

MERENZAO – MARÍA ORDOÑA

TORRONTÉS,

TREIXADURA

8. Opis súvislostí

Žiadosť o zápis tohto zemepisného označenia do registra je založená na špecifickej kvalite vín, ktorá súvisí so zemepisným prostredím výroby, ako sa uvádza ďalej v texte.

Podnebie vymedzenej oblasti možno klasifikovať ako morské prechádzajúce do stredomorského podnebia s nízkymi priemernými ročnými teplotami. Najteplejšie mesiace sú júl a august s priemernou teplotou 21 °C, výraznými teplotnými rozdielmi medzi nocou a dňom a mimoriadne suchými letami, čo vytvára stredomorskejší typ podnebia, o čom svedčí rozšírená prítomnosť druhov ako jahodovec a dub korkový. Najchladnejší mesiac je január s priemernou teplotou 7,5 °C. Podľa najbližších meteorologických staníc je odhadovaný ročný úhrn zrážok v nadmorskej výške 450 metrov nad morom 650 milimetrov.

V rámci vymedzenej oblasti sa takmer celá plocha venovaná pestovaniu viniča nachádza vo výške 200 – 500 metrov nad morom, pričom je vklinená medzi horami stúpajúcimi do výšky viac ako 1 000 metrov nad morom. Vinohrady prevažne orientované na juh a juhozápad sú chránené svahmi Ancares, pohorím Uría a pohorím Acebo na severe, ktoré tvoria dôležitú bariéru proti morským vetrom.

Väčšina pôd je mierne kyslá a priepustná s nízkou kapacitou zadržiavania vody a obmedzeným obsahom organických látok v najvrchnejšej vrstve. Ide prevažne o staré pôdy s dostatočnou hĺbkou a dobrým vystavením slnečnému svitu, vďaka čomu sú vhodné na pestovanie viniča.

Z geologického hľadiska tvoria povodie Navia metaformované sedimenty pochádzajúce zo staršieho paleozoiku s prevahou piesčitých hornín a kryštalickej bridlice. Litologický substrát sa skladá prevažne z bridlice, kremenca a žulových odkryvov pochádzajúcich z hercýnskeho obdobia a z mierne metamorfovaných sedimentárnych hornín. V tejto oblasti je prítomný mierny podiel hrubých prvkov, vďaka čomu sú pôdy veľmi priepustné a ľahko sa obrábajú. Majú ľahkú textúru, pričom najbežnejšie druhy sú hlinité alebo piesčito-hlinité, s dobrým odvodňovaním a dostatočným prevzdušňovaním.

Vo všeobecnosti sú vína jasné a svetlé, svieže a hladké s kvetinovými a ovocnými arómami a s miernym obsahom alkoholu v rovnováhe s kyslosťou. Biele vína majú žltú farbu so zelenkastými tónmi. Majú výrazné arómy kvetov a zrelého čerstvého ovocia a sú štruktúrované, prenikavé a svieže v ústach s citrusovým koncom. Červené vína majú stredne tmavú až tmavú červenú farbu s fialovými odtieňmi. Majú arómy zrelého ovocia a chuť prevažne červeného ovocia s mierne tanínovým koncom.

Tieto vína sú presným odrazom účinkov teploty, zrážok a podmienok pestovania v danej oblasti. To dopĺňa ľudský faktor, ktorý charakterizuje:

— výsadba viniča v oblastiach s dobrým vystavením slnečnému žiareniu, s pôdami, ktoré sú teplé, priepustné a s nízkym obsahom organických látok, čo je typické pre túto zemepisnú oblasť. Ako tradičná metóda vedenia a rezu sa používa nízke vedenie viniča Gobelet. To spolu s drevenou podperou a strednou hustotou výsadby rastlinám umožňuje lepšie sa prispôsobiť miestnemu prostrediu, čoho výsledkom sú vyvážené, harmonické vína, ktoré sa prejavujú skvelou arómou a dobrými vlastnosťami uchovávania,

— výber pôvodných odrôd prispôsobených miestnym podmienkam, ktoré sa len zriedka nájdu v iných vinohradníckych oblastiach. Osobitnú zmienku si zaslúži odroda Branco Lexítimo, pretože v tejto oblasti dosahuje svoj plný potenciál. Jej vyvážená kyslosť a obsah alkoholu s množstvom terpénov bielym vínam zaručuje ich vysokú intenzitu a aromatickú kvalitu. Hrozno, ktoré vyniká medzi modrými odrodami, hoci naň nepripadá najväčšia vysadená plocha, je Merenzao. Na tomto mieste dokáže dosiahnuť svoj plný potenciál, vďaka čomu možno vyrábať vína s vysokou intenzitou farby pri zachovaní ich jemnosti s veľmi stabilnou kyslosťou, dobrou rovnováhou medzi kyselinou jablčnou a vínnou, primeraným obsahom alkoholu a vysokým množstvom antokyanínov,

— používanie debien určených na zber alebo iných nádob schválených príslušným orgánom, čo je nevyhnutné na zachovanie kvality hrozna počas prepravy z vinohradu do vinárskeho podniku, čím sa znižuje riziko neriadenej macerácie alebo fermentácie, ktoré majú vplyv na organoleptické vlastnosti vín.

Pokiaľ ide o vplyv prirodzeného prostredia pestovania, faktorom, ktorý stojí za zmienku, je morské podnebie oblasti prechádzajúce do stredomorského s mimoriadne suchými letami a výraznými teplotnými rozdielmi medzi nocou a dňom. To má priamy dosah na hromadenie sekundárnych metabolitov, ktoré ovplyvňujú kvalitu plodov, ako sú fenolické a prchavé zlúčeniny, ktoré prispievajú k tvorbe farby, arómy a chuti, a tým ku kvalite hrozna i vína.

Okrem toho sú počas vegetačného obdobia teploty v tejto oblasti pomerne vysoké vďaka dobrému vystaveniu slnečnému žiareniu, čo má veľmi pozitívny vplyv na fotosyntézu, ktorá sa zas podieľa na zvyšovaní obsahu cukru v hrozne. Oblasť je charakterizovaná aj značnými zmenami teploty, čo uľahčuje hromadenie antokyanínov a terpénov v plodoch.

Vystavenie svahov slnečnému žiareniu a ich orientácia sú kľúčovými faktormi, pretože umožňujú pestovanie viniča v náročných klimatických podmienkach a zlepšujú kvalitu úrody. V danej zemepisnej oblasti je z hľadiska kvality hrozna i vína ideálna orientácia na juh/juhozápad. Netreba zabúdať ani na priaznivé pôsobenie pohorí, ktoré tvoria bariéru chrániacu danú oblasť pred morskými vetrami.

Dôležitá je aj nadmorská výška, v ktorej sa pestuje vinič, keďže vysoké nadmorské výšky sú spojené s nízkymi teplotami vzduchu, čo ovplyvňuje fenolickú zrelosť plodov.

Pokiaľ ide o pôdu, ideálne podmienky na pestovanie viniča sú hlboké, dobre odvodnené pôdy s miernou úrodnosťou a miernou kapacitou zadržiavania vody, čo zodpovedá podmienkam v tejto oblasti. Pôdy sú takisto kyslé a odrodová skladba pestovaná v danej oblasti je dobre prispôsobená tomuto druhu pôdy.

Stručne povedané sú osobitné vlastnosti vín z tejto oblasti výsledkom stáročných odborných znalostí miestnych vinárov, ktorí v priebehu rokov vybrali odrodovú skladbu najlepšie prispôsobenú tomuto konkrétnemu prírodnému prostrediu a vyvinuli najvhodnejšie pestovateľské techniky. Muštové odrody, na ktoré sa vzťahuje toto CHZO a ktoré sa tradične pestujú vo výrobnej oblasti, no sú oveľa menej rozšírené v iných vinohradníckych oblastiach, tak vínam vyrobeným z nich zaručujú špecifické kvalitatívne vlastnosti a charakteristické znaky. Rôznymi štúdiami vykonanými na predmetných odrodách sa preukázalo, že majú vysoký aromatický potenciál charakterizovaný terpénmi, a to najmä v prípade bielych odrôd.

9. Ďalšie základné podmienky

Právny rámec:

vnútroštátne právne predpisy

Druh ďalšej podmienky:

fľašovanie vo vymedzenej zemepisnej oblasti

Opis podmienky:

Vína sa musia vyrábať a fľašovať vo vymedzenej zemepisnej oblasti výroby. Preprava a fľašovanie vína mimo vinohradníckej oblasti by ohrozilo jeho kvalitu, keďže by mohlo byť vystavené oxidácii a redukcii, teplotným zmenám a ďalším vplyvom. Čím ďalej sa víno prepravuje, tým je riziko vyššie. Plnením do fliaš v oblasti pôvodu sa umožňuje zachovať vlastnosti a kvalitu výrobku. To si v spojení so skúsenosťami a s dôkladnými znalosťami o osobitných vlastnostiach vín, ktoré v priebehu rokov budovali miestni výrobcovia, vyžaduje, aby sa vína fľašovali v oblasti pôvodu, čím sa zachovajú všetky ich fyzikálne, chemické a organoleptické vlastnosti.

Právny rámec:

vnútroštátne právne predpisy

Druh ďalšej podmienky:

dodatočné ustanovenia súvisiace s označovaním

Opis podmienky:

Všetky fľaše musia byť označené očíslovanou certifikačnou etiketou, ktorú poskytuje kontrolný orgán a ktorá sa musí prilepiť v samotnom vinárskom podniku. Táto etiketa musí obsahovať logo zemepisného označenia.

Odkaz na špecifikáciu výrobku

https://mediorural.xunta.gal/sites/default/files/produtos/en-tramitacion/Pliego-Condiciones-Terras-do-Navia-mayo_2022.pdf

(1) Ú. v. EÚ L 347, 20.12.2013, s. 671.